Diari Oficial de la Generalitat Valenciana


Sumari del DOGV 7934, del 12-12-2016 (2016/9232)

RESOLUCIÓ de 4 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 111/16-AIA Alcoi.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7934

Data del DOGV
:   12-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9232


Data del document
:   04-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 4 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 111/16-AIA Alcoi. [2016/9232]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual estableix la publicació en el Diari Oficial de la Generalitat Valenciana de l'estimació d'impacte ambiental, resolc:  
  
  
Publicar en el Diari Oficial de la Generalitat Valenciana l'estimació d'impacte ambiental corresponent a l'expedient 111/16-AIA Alcoi.  
  
  
«Estimació d'impacte ambiental  
Expedient: 111-2016-AIA.  
Títol: Rehabilitació d'antics xalets de la Font Roja.  
Promotor: Ajuntament d'Alcoi.  
Òrgan substantiu: Servei de Gestió d'Espais Naturals Protegits.  
  
Localització: polígon 11 d'Alcoi.  
  
Descripció del projecte.  
El projecte consisteix en la rehabilitació dels antics xalets de la Font Roja. Es tracta d'un conjunt d'habitatges unifamiliars de més de 90 anys d'antiguitat en què actualment només es mantenen les façanes i algun element accessori. La zona destinada a ús de les brigades forestals es troba restaurada.  
El projecte pretén recuperar part dels antics xalets, dotant-los d'un nou programa d'usos i reduint la seua ocupació en planta. S'actuarà en cinc xalets procedint a la demolició dels situats en els extrems a fi d'alliberar espai i se'n restauraran els 3 centrals. L'edifici resultant serà diàfan. En un mòdul l'edifici resultant serà a dos altures. En la resta, l'edifici resultant serà en planta baixa.  
  
En els edificis on s'actuarà es respectaran els murs de càrrega existents i es procedirà a la realització d'un nou sistema estructural que permeta suportar una coberta a dos aigües.  
La rehabilitació permetrà el seu ús per a mercat de productes tradicionals amb restaurant cafeteria i ús per part de les brigades forestals.  
  
La memòria del projecte inclou mesures de prevenció d'incendis que puguen propagar-se a l'àrea forestal. Per a això i prenent com a base l'article 32 del pla d'acció territorial forestal de la Comunitat Valenciana (PATFOR), s'adoptaran les mesures següents:  
- Es mantindrà un mur existent de 3,20 m d'altura entre la part posterior de l'edifici i la massa forestal, creant un pati posterior lliure de vegetació, en què existirà una banda de decapatge.  
- S'actuarà sobre la vegetació circumdant per a reduir la capacitat combustible, en un ràdio d'actuació al voltant de l'edificació de 10,00 m, generant una banda de desbrossament total del matoll i una fitació dels peus arboris fins a aconseguir un FCC entre el 2 i el 10 %. Es respectaran els arbres catalogats com a monumentals.  
- S'instal·laran hidrants cada 25,00 m al llarg de la façana nord i cada 50 m en la façana sud de l'edificació. Tant els hidrants com l'arqueta de connexió comptaran amb ràcords tipus Barcelona de 70 mm de diàmetre. La instal·lació assegurarà un cabal mínim de 1.000 l/min i una pressió 4-6 kg/cm².  
- S'instal·laran llances contraincendis, a 15,00 m de la façana sud de l'edificació, cobrint una franja de 25,00 m de massa forestal perimetral. Aquestes llances estaran alimentades des del depòsit soterrat existent al sud-est, i s'equiparà amb bomba de pressurització joquei i doble bomba elèctrica.  
A més s'instal·larà en el depòsit una sonda de nivell que indicarà per mitjà d'un senyal lluminós, instal·lat en l'edifici, que el volum d'aigua és el correcte per a poder alimentar les llances en cas d'incendi.  
- El camí d'accés des de la glorieta dels antics paellers a la façana nord es mantindrà aclarit de branques, garantint l'ample lliure per a l'accés d'un camió de bombers o brigades forestals.  
  
  
Tramitació administrativa  
L'inici de la tramitació administrativa va tindre lloc el 19 d'octubre de 2015 per mitjà de la recepció en el Servei d'Avaluació d'Impacte Ambiental de documentació tècnica i ambiental del projecte de rehabilitació dels antics xalets de la Font Roja.  
  
Afeccions legals.  
- Sòl no urbanitzable protegit (forestal paisatgística ecològica).  
- Terreny forestal estratègic (forest d'utilitat pública).  
- Parc Natural de la Font Roja:  
Zonificació del PORN (pla d'ordenació dels recursos naturals): Zona 1.  
Zonificació del PRUG (pla rector d'ús i gestió): Zona d'ús públic sostenible.  
- Xarxa Natura 2000: LIC/ZEPA/ZEC: Serres de Mariola i Carrascar de la Font Roja.  
- Patrimoni cultural: Edificacions incloses en el catàleg d'edificis d'interés en el municipi d'Alcoi.  
  
Informes sectorials.  
Durant la tramitació del procediment s'han emés els següents informes sectorials:  
- Informe de l'11 de març de 2015 del Servei de Gestió d'Espais Naturals Protegits: una vegada revisada la normativa del PORN i del PRUG l'informe conclou que el projecte és compatible amb la normativa sempre que per l'òrgan competent en matèria de patrimoni cultural no s'indique que les construccions sobre les quals s'actuarà siguen d'interés historicoarqueològic.  
En el cas que no es consideren edificacions integrants del patrimoni històric, es proposa la demolició o consolidació de la resta d'edificacions on no s'actue i el trasplantament dels exemplars de Populus canescens existents.  
Finalment l'informe indica que les mesures preventives i correctores de l'estudi d'impacte ambiental es consideren adequades.  
- Informe del 12 de desembre de 2014 de la Direcció General de Cultura en sentit favorable i en què s'indica que els immobles no estan inclosos en cap de les figures tutelades per la Llei 4/1998, del Patrimoni Cultural Valencià.  
- Còpia de la comunicació remesa el 14 de gener de 2015 des del Servei Territorial de Medi Ambient d'Alacant en què s'indica que en data de 13 de gener de 2015 la Secció Forestal ha indicat per mitjà d'informe que l'actuació no afecta béns mediambientals gestionats per l'esmentada secció.  
- Informe d'1 d'abril de 2016 del Servei de Gestió d'Espais Naturals Protegits en què s'indica la validesa de l'informe emés en data d'11 de març de 2015 al no apreciar-se modificació del projecte informat.  
  
- Informe de 5 de juliol de 2016, del Servei de Gestió d'Espais Naturals Protegits en què s'indica que el projecte no tindrà repercussions sobre els espais de la xarxa natura 2000.  
  
Consideracions ambientals.  
De l'estudi d'impacte ambiental, es destaca el següent:  
En l'àrea on es troba l'edifici a rehabilitar es destaca la vegetació formada per carrascar enriquit per espècies caducifòlies com el fleix i l'auró i marcescent com el roure valencià. El caràcter relíctic d'aqueixa formació li confereix alt valor.  
És de rellevància la ubicació a 3,65 metres de la façana nord de l'edificació que es pretén rehabilitar d'un arbre inclòs en el catàleg d'arbres i arbredes d'interés local d'un exemplar de Populus canescens.  
  
En l'àmbit del parc natural poden localitzar-se espècies d'interés com ara l'àguila-astor de panxa blanca, o el falcó pelegrí.  
L'estudi d'impacte ambiental destaca les figures de protecció que es troben en l'àmbit del projecte tal com s'ha indicat en el corresponent apartat.  
L'estudi d'impacte ambiental analitza les repercussions ambientals del projecte per a les alternatives estudiades que són les següents:  
- Alternativa 0: no execució del projecte.  
- Alternativa 1: edificació de nova planta.  
- Alternativa 2: demolir parcialment les edificacions i rehabilitar la resta.  
Després de l'anàlisi realitzat es considera la millor alternativa la 2 ja que no actuar significaria fomentar la degradació de la zona, l'alternativa 1 suposaria fer desaparéixer part del patrimoni cultural i l'alternativa 2 suposa la millora de l'entorn, la millora en l'ús del sòl i la conservació i posada en valor del patrimoni cultural.  
Per a l'alternativa triada l'estudi d'impacte ambiental considera que en la fase d'obres es produirà una alteració de la fauna provocant el seu desplaçament temporal sent l'impacte moderat, una afecció a la vegetació que creix en l'àmbit de les edificacions que pel seu escàs interés és lleu, un risc d'incendis a causa de l'ús de maquinària d'obres que es considera sever.  
Les mesures preventives que es proposen en fase d'obres són el control dels sorolls evitant l'ocupació de senyals sonors, limitar la velocitat de circulació dels vehicles, evitar la dispersió de pols per mitjà del regat de la zona d'obres i cobrir amb lones les runes, reduir els treballs de soldadura en el lloc d'obres i en cas necessari habilitar malles de protecció. No s'efectuaran tales d'arbres.  
  
El projecte tècnic inclou un pla de gestió de residus d'acord amb la normativa de gestió de residus. La seua gestió evitarà la contaminació d'aigües superficials i subterrànies (habilitació d'àrees impermeabilitzades, separació de restes de demolició segons categories, recollida diària de residus).  
En la fase d'explotació s'establirà un aforament màxim i una limitació d'horaris a fi de reduir molèsties a la fauna, els acabats de les façanes i coberta no seran reflectors per a evitar molèsties a la fauna.  
  
A fi d'evitar la contaminació de les aigües, les aigües residuals es canalitzaran cap a la depuradora existent que compta amb suficient capacitat, cada dos anys es vigilarà l'adequat estat dels elements integrants de la xarxa de sanejament.  
La conservació del manteniment del mur del pati posterior de l'edificació permetrà la seua utilització com a element tallafoc reduint la zona afectada per decapatge i desbrossament.  
Els efectes descrits es produiran en l'àmbit de la xarxa natura 2000 si bé l'efecte es considera moderat, no s'espera afectar cap valor ambiental de la xarxa.  
Quant al risc d'incendis s'incorpora al projecte allò que s'ha establit per a zones d'interfície urbana forestal segons el que estableix l'article 32 del PATFOR i en què es respecten les determinacions del PORN i del PRUG del parc natural.  
Finalment l'estudi incorpora un programa de vigilància ambiental basat en la comprovació de l'eficàcia de les mesures preventives previstes.  
Quant al paisatge, l'actuació s'emmarca en el paisatge de rellevància regional serres de l'interior d'Alacant, Mariola, Maigmó i Penya Roja, segons la proposta del pla d'acció territorial d'infraestructura verda i paisatge de la Comunitat Valenciana i en la unitat de paisatge denominada Ombria del Carrascar de la Font Roja.  
La rehabilitació proposada respecta els criteris generals establits en la Llei d'Ordenació del Territori, Urbanisme i Paisatge, i la resta de limitacions establides en les distintes normatives en vigor, respectant la tipologia de les construccions i la seua adaptació al medi en què s'ubica.  
  
L'actuació es realitzarà fora del camp visual de la major part de recursos paisatgístics existents.  
Com a conclusió cal ressenyar que l'actuació contribuirà a la integració de les edificacions en ruïnes en l'entorn general en què s'ubica i contribuirà a això el material de les cobertes que serà de coure, en consonància amb el material existent en les actuals edificacions.  
  
Consideracions de l'òrgan ambiental:  
- Jurídiques:  
L'article 7.2 de la Llei 21/2013 d'Avaluació Ambiental indica que se sotmetran a avaluació d'impacte ambiental simplificada «els projectes no inclosos en l'annex I ni en l'annex II que puguen afectar de forma apreciable, directament o indirectament, a espais protegits xarxa natura 2000».  
Atenent a l'informe emés per l'òrgan competent en data de 5 de juliol de 2016, el projecte no tindrà repercussions sobre la xarxa natura 2000 pel que no cal sotmetre-ho a avaluació d'impacte ambiental per mitjà del tràmit simplificat.  
No obstant això, l'article 13 del Decret 121/2004, del Consell de la Generalitat, pel qual s'aprova el pla d'ordenació de recursos naturals del parc natural de la Font Roja especifica en l'article 13 que se sotmetran al procediment d'estimació d'impacte ambiental les instal·lacions de caràcter turisticorecreatiu entre les que s'inclouen les activitats de restauració.  
Encara que el projecte presentat inclou la restauració com a activitat complementària, en compliment de les disposicions del PORN es dicta aquesta estimació d'impacte ambiental.  
- Ambientals:  
En relació al projecte i a l'estudi d'impacte ambiental cal complementar aquesta resolució amb els aspectes següents:  
- Les infraestructures necessàries per a dotar de funcionalitat al projecte, tenen el seu punt de connexió als voltants d'aquest, atenent a l'existència de diversos usos en la zona dels «xalets» que requereixen infraestructures d'aigua, electricitat, etc. No serà necessari construir nou centre de transformació. Per això i en aquest sentit, no és previsible que es produïsquen efectes ambientals significatius.  
  
- Quant al paisatge, l'adequació dels edificis en ruïnes contribuirà a una millora de les vistes des dels punts singulars i, al no alterar elements naturals, no provocarà una degradació del paisatge.  
- Referent al risc d'incendi, han d'augmentar-se les mesures preventives en fase d'obres. Les mesures preventives en fase de funcionament s'adapten a allò que s'ha exposat en el PATFOR pel que en principi es consideren adequades.  
No obstant això, haurà d'aportar-se una memòria amb plans explicatius a l'òrgan competent en prevenció d'incendis en què quede justificat, a més del compliment de l'article 32 del PATFOR, qualsevol aspecte que puga ser aplicat en els plans de prevenció de la demarcació d'Alcoi.  
  
- Ha de ressenyar-se que en el projecte no va a afectar-se cap element natural del parc, sinó que s'actuarà únicament en zona construïda.  
  
- Amb l'adequació del projecte a les mesures preventives i correctores previstes i a les que s'indicaran en l'apartat segon d'aquesta resolució, no és previsible que es generen impactes ambientals significatius si bé les obres hauran de comptar amb la vigilància del personal del parc natural i l'adopció per part de la direcció d'obres de les indicacions que es realitzen.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una estimació d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 13 del Decret 121/2004, del Consell de la Generalitat pel qual s'aprova el pla d'ordenació dels recursos naturals del parc natural de la Font Roja.  
  
2. En l'expedient s'han observat els tràmits previstos en el Decret 162/1990 pel qual s'aprova el Reglament per a l'execució de la Llei 2/1989, d'impacte ambiental, en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot l'anterior es resol:  
  
Resolució  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte «rehabilitació d'antics xalets de la Font Roja» sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. S'incorporarà al projecte el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants establits en el Decret 7/2004, de 23 de gener, del Consell de la Generalitat.  
  
2. Haurà de remetre's memòria que incloga, a més de la documentació aportada, pla amb la xarxa d'hidrants i la resta d'elements de protecció contra el foc, documents tècnics en què s'acredite allò que s'ha sol·licitat en el punt 1 així com la justificació del compliment, en els aspectes que s'apliquen al projecte dels plans de prevenció de la demarcació de Servei de Prevenció d'Incendis a fi que exposen el que consideren oportú.  
3. La direcció del parc haurà de realitzar un seguiment de les obres. En cas necessari, indicarà a la direcció d'obra aquells aspectes que hagen de ser tinguts en compte per a l'adequada protecció dels valors del parc natural, aspectes que hauran de ser adoptats en la realització de les obres.  
  
Segon  
L'estimació d'impacte ambiental no serà objecte de cap recurs sense perjuí que, si és el cas correspon en via administrativa i judicial davant de l'acte pel qual s'autoritza el projecte.  
  
Tercer  
Publicar un extracte d'aquesta estimació d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 31.5 del Decret 162/1990.  
  
València, 5 d'octubre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 4 de novembre de 2016.- El director general de Medi Natural i d'Avaluació Ambiental: Antoni Marzo i Pastor.»